Musoso 64: Solomá u Tunga o Tembulu
ANDE dia Davidi kufuá, muéne ua bhanene o ilongesu ia Nzambi kua Solomá phala ku tunga o tembulu ia Jihova. Mu mivu ia kauana ia utuminu uê, Solomá ua mateka ku tunga o tembulu, iambatele sambuadi dia mivu ni kaxaxi phala ku i zubha. Makuinhi a hama ia midi ia maiala a kalakala mu ku tunga o tembulu, o ku i tunga kua bhingile kitadi kiavulu. Mukonda ai iukisa ni ulu iavulu ni phalata.
Mu tembulu mua kexile sala jiiadi jonene, kála kia kexile mu balaka. Maji o sala jiji, ja betele kota, o ja kexile mu balaka ndenge. Solomá ua tumina ku tula o álaka ia kikutu mu sala iala ku hota, o ima ia kamúkua ia balaka ai tudile mu sala ia kamúkua.
Kia zubha ku tunga o tembulu, a bhange fesa ionene. Solomá ua fukamene ku pholo ia tembulu iu ua sambe, kála ki ua mu mona mu fikula. Solomá uambela Jihova, ‘Sumbala o diulu dioso ki di soko phala eie,’ ‘kiebhi ki tena ku ku soka o tembulu íii. Maji Nzambi iami, nga ku dióndo ivua o mundu uê kioso kia samba bhu kididi kiki.’
Kioso Solomá kia zubha o musambu, ku diulu kua tundu túbhia. O túbhia tua jokotesa o iama ia kexile mu sata. O tembulu iezalele ni mukengeji ua Jihova. Kiki kiedikisa kuma Jihova uévu, iu ua sanguluka ni tembulu ni musambu ua Solomá. Kienhiki, athu ka kexile dingi múia mu kalatódio, mukonda o tembulu kiene kiá o kididi kia ubhezelu.
Mu thembu iavulu Solomá ua tumine ni unjimu uoso, o mundu ua sangulukile. Maji Solomá uakexile ni ahatu avulu a jixi jengi ka kexile mu bheza Jihova. Ua mu mona o muhatu ua mu bheza o kiteka? Mu kusukáko, ene a bhangesa Solomá kubheza ué o jinzambi ja makutu. Uejiia ihi ia bhiti kioso Solomá kia bhange kiki? Muéne ka kexile dingi mu talatala kiambote o mundu. Muéne uexile kiá muthu uaiibha, o mundu ka sangulukile dingi.
Kiki kia bhangesa Jihova ku dizangala ni Solomá, iu ua mu ambela: ‘Nga-nda ku katula o utuminu, nga-nda ku u bhana ku muthu uéngi. Ki nga-nda ki bhanga kindala ku muenhu uê, maji ku utuminu ua mon’ê. Maji ki nga-nda katula o mundu uoso ku utuminu ua mon’ê.’ Ndoko tu tale kiebhi ki kia bhiti.
1 Malunda 28:9-21; 29:1-9; 1 Jisobha 5:1-18; 2 Malunda 6:12-42; 7:1-5; 1 Jisobha 11:9-13.
Ibhuidisu
- Thembu ikuxi ia bhange Solomá phala ku tunga o tembulu ia Jihova? Mukonda diahi ia bhingile kitadi kiavulu?
- Sala jikuxi jonene ja kexile mu tembulu? Ihi io tule koxi dia sala?
- Ihi ia zuela Solomá mu musambu, kioso kia zubha o tembulu?
- Kiebhi kiedikisa Jihova kuma o musambu ua Solomá ua mu uabhele?
- Ahatu a Solomá a mu bhangesa ku bhanga ihi? Ni ihi ia bhitile ni Solomá?
- Mukonda diahi Jihova ua dizangele ni Solomá? Ni ihi ia mu zuelela Jihova?
Ibhuidisu ia mukua
- Tanga 1 Malunda 28:9, 10.
Mu ku xinganeka mu izuelelu ia Davidi io soneke mu divulu dia 1 Malunda 28:9, 10, ihi i tua tokala ku kolokota ku bhanga ku muenhu uetu izuua ioso? (Jisá. 19:14; Fil. 4:8, 9)
- Tanga 2 Malunda 6:12-21, 32-42.
Kiebhi Solomá kiedikisa kuma ki bhuala inzo ia tunga athu i soka phala o Nzambi Muteni-a-Ioso? (2 Mal. 6:18; Ikalakalu 17:24, 25)
Ihi idikisa o izuelu ia Solomá io soneke mu divulu dia 2 Malunda 6:32, 33, ia lungu ni Jihova? (Ikalakalu 10:34, 35; Nga. 2:6)
- Tanga 2 Malunda 7:1-5.
Kála an’a Izalaiele kia ximana Jihova mu ku mona o fuma iê, kiebhi ki tua tokala ku bhanga lelu, kioso ki tu mona o mabesá a Jihova ku mundu uê? (2 Mala 7:3; Jisá. 22:22; 34:1; 96:2)
- Tanga 1 Jisobha 11:9-13.
Kiebhi ukexilu ua Solomá ku muenhu, uidikisa o valolo ia ku kolokota katé ku disukilu? (1 Jis. 11:4, 9; Mat. 10:22; Dij. 2:10)
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn